2019 m. spalio mėn. atnaujintos JAV Žemės ūkio departamento (toliau – USDA) prognozės duomenimis, 2019–2020 m. kviečių pasiūlos prognozė pasaulyje, palyginti su prieš mėnesį buvusia prognoze, išliko beveik nepakitusi ir turėtų sudaryti 1 042,91 mln. t. Kviečių pradinės atsargos pasaulyje analizuojamu laikotarpiu padidintos 0,44 mln. t, o derliaus prognozė sumažinta 0,3 mln. t. Australijoje dėl nepalankių meteorologinių sąlygų (sausros) kviečių derliaus prognozė spalio mėn. sumažinta 1,0 mln. t (iki 18,0 mln. t), JAV – 0,5 mln. t (iki 53,39 mln. t), o Kanadoje – 0,3 mln. t (iki 33 mln. t). Kviečių derliaus prognozės sumažėjimą turėtų kompensuoti 1 mln. t laukiamas didesnis kviečių derlius ES šalyse.

USDA duomenimis, kviečių eksportas pasaulyje 2019–2020 m. turėtų sudaryti 179,68 mln. t, tai būtų 1,15 mln. t mažiau negu buvo prognozuota prieš mėnesį. Kviečių eksporto prognozė 2019–2020 m. dėl prognozuojamo mažesnio kviečių derliaus sumažinta Australijoje (1 mln. t).

Kviečių sunaudojimo prognozė pasaulyje dėl laukiamo mažesnio jų sunaudojimo pašarams (daugiausia JAV) analizuojamu laikotarpiu sumažinta 1,15 mln. t (iki 755,11 mln. t). Dėl kviečių pasiūlos padidėjimo, o sunaudojimo sumažėjimo kviečių atsargos pasaulyje 2019–2020 derliaus metų pabaigoje padidintos 1,29 mln. t (iki 287,80 mln. t).

Šaltinis: USDA
Grūdų ir rapsų sektoriaus informaciją parengė D. Pyrantienė, R. Banionienė ir G. Garliauskienė, tel. (8~37) 397227